Raden Rangga Prawiradirja III ya iku bupati Madiun 1796-1810, putu saka Mas Rangga Wirasentika. Prawiradirja III dhaup karo putri Sultan Hamengkubuwana II kang aran Maduretna. Ing wusanane, Prawiradirja III kang dianggep kerep gawe prakara karo Walanda milih kraman lan madegake kraton ing Maospati. Saradhadhu Walanda kang diutus kanggo numpes bisa mungkasi prakara kanthi patine Prawiradirja III ing pinggir Bengawan Sala, 17 Desember 1810. Jisime banjur digawa menyang Ngayogyakarta lan dikubur ing Kuburan Banyusumurup nanging ing taun 1957 dipindhah menyang Magetan.